**Dacă aruncăm grăunțe abisului**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*carmangeria lui Iuda\*

te zăresc soră cândva mergeai cu surâsul pe buze

nu-ţi lăsai visul sărutat de buze sulfurice noaptea eternă

era doar o axiomă desuetă cum să crezi când nimic

nu îmbracă goliciunea zilei cu monștri

tălpile tale agăţau din zebrele clipei

doar albul cu gust de iarbă tivită în flori jocul frământa în sămânță

ispita roșului din sânge curat se-mbăiau elfi în

sinapsele nude

nu te rosteai dezamăgirilor secundele sinistre nu torceau bentiță

pletelor copilăria se privea întreagă în inimă

tu dansai la marginea nordică a edenului

se petreceau măceluri de lumi ruinele sfâșiau rama prea moale

a tabloului rana unui viitor îndoielnic trimitea s.o.s.-uri

prea fierbinți să încapă alături de curgerea năvalnică de doruri

tu scufundai voluptăţi trandafiri în ciutura nopţilor

râsul tău cotropitor pulveriza străzile pline de gunoaie

ochi canibali mângâiau pofticioși

glezna ta friabilă

bisturiul taie în beznă vremurile ard mocnit a vinovății oarbe

au topit cântecul cocoșilor de sticlă

mâna magicianului e goală privirea şi-a schimbat centrul de greutate

arginţii ți-au luat prizoniere visele

casa ta s-a umplut de apă colţul lunii s-a topit eroii poveștilor

s-au înecat într-un iris sterilizat de albastru

doar pecetea plăților fierbinţi mai ţin la suprafaţa lavei

un pătrat de pleoapă

numărătoarea celor treizeci de obuze gata să explodeze

epiderma solzoasă a cetății bula ta de veșnicie încă ți se pare o glumă

căderea e topoganul morții alunecarea acceptată

în afara ta eliberarea în spaimă

alienarea perfectă

în șotronul oligofren inima e piatra care s-aruncă tu nu ai semnătură

în culise idoli cu picioare de lut fac pariuri de la cine cui primul

când vor începe să explodeze burţile suferinzilor de bulimie

doar tu îl vei striga pe dumnezeu

la răscrucea arterelor tale abisul își va întoarce talgere

ecouri intră pe sens interzis